Hradisko (folklórny súbor)

## Folklórny súbor Hradisko z Vrútok

začal svoju činnosť formálne 12.2.1996 schválením štatútu súboru Komisiou kultúry a vzdelávania Mesta Vrútky a uznesením č. 1/196 zo zasadnutia mestského zastupiteľstva zo dňa 27.2.1996 v časti A, ods. 11 zobralo Mesto Vrútky na vedomie štatút "Vrútockého folklórneho súboru".   

Folklórny súbor začal účinkovať pôvodne ako **Mestský folklórny súbor Magura z Vrútok** alebo len Folklórny súbor Magura. Dnes nevieme s určitosťou povedať, prečo zakladajúci členovia súboru zvolili názov Magura, isté však je, že vrch Malej Fatry Kľačianska Magura patrí skôr k obci Turčianske Kľačany. Hoci je tento vrch vyhľadávanou métou mnohých Vrútočanov a turistov z okolia, nezostal dlho jeho názov v spojení s Vrútockým folklórnym súborom. Navyše mal *„Maguru“* v názve rovnomenný folklórny súbor z Kežmarku.

Preto po zrelej úvahe a súhlase väčšiny vtedajších členov zmenil súbor v januári 1998 názov na priliehavejší k rodnému  mestu Vrútky – **Folklórny súbor Hradisko** podľa historicky známeho kopca na hranici katas­trálneho územia Vrútok. Archeologické výskumy ukazujú, že práve na tomto vrchu siaha jeho osídlenie už do doby bronzovej a možno ešte ďalej. Neskôr bol kopec Hradisko opäť osídlený a slúžil ako hrádok a opevnenie pred hrozbami. Už vtedy pod týmto hrád­kom existovala prastará dedinka Vrútky s archaickým názvom z praslovanského slova *„vrqtbkb“* vo význame slova PRAMEŇ, ŽRIEDLO.[1] A práve myšlienka spojená s prijatím názvu HRADISKO oveľa výstižnejšie pomenúva prácu folklórneho súboru  – vracať sa k prameňom – žriedlam a krásam bohatej histórie a kultúry Vrútok a dolného Turca.

## Vznik folklórneho súboru a jeho zakladatelia
K spoluzakladateľom a autorom vzniku myšlienky založiť folklórny súbor vo Vrútkach bol **Ing. Dušan Tuma,** ktorý v roku 1995 začal svoje hudobno-pedagogické pôsobenie na Základnej umeleckej škole Frica Kafendu vo Vrútkach. Tu spolupracoval so svojou dcérou **Mgr. Ľubomírou Tumo­vou** na príprave a výchove mladých muzikantov. V tom čase bol riaditeľom ZUŠ Frica Kafendu pedagóg a muzikant **Mgr. Vladimír Krátky** a v pedagogickom zbore pôsobilo aj niekoľko ďalších hudobníkov so vzťahom k ľudovej hudbe. Na vrútockom gymnáziu pôsobil bývalý umelecký vedúci a choreograf martinského FS Turiec **RNDr.  Ľudovít Pekar**, dlhoročný Dušanov Tumov kolega z FS Turiec. Vďaka tejto takpovediac  „*osudovej koncentrácii*“ hudob­níkov, nadšencov a milovníkov tradičnej ľudovej kultúry turčianskeho regiónu vzišla myšlienka založiť folklórny súbor v meste Vrútky. Veľkou výhodou bolo, že Mgr. Vla­dimír Krátky bol aj poslancom mestského zastupiteľstva v sekcii kultúry a vzdelávania a úspešne presadil vznik hudob­ného telesa a vypracoval návrh štatútu folklórneho súboru. **Zriaďovateľom bolo Mesto Vrútky** a **priestory na nácviky a krojáreň pos­kytla práve ZUŠ Frica Kafendu Vrútky.** Schválením štatútu sa začína písať história Vrútockého folklórneho súboru.

Akékoľvek umelecké te­leso však tvoria najmä ľudia a pre folklórny súbor sú to hlavne speváci, hudobníci, taneč­níci, choreografi, umeleckí vedúci, krojári a mnohí ďalší spolupracovníci. Folklórny súbor má spravidla niekoľko umeleckých zložiek, k tým najčastejším patrí hudobná, spevácka a tanečná zložka. Vznik hudobnej zložky bol predznamenaný pôsobením hudob­níkov na spoločnom pracovisku v ZUŠ. Muzi­kanti chlapi tvorili zároveň mužskú spevácku zložku. Chýbala už len skupina speváčok a tanečná zložka. RNDr. Ľudovít Pekar oslovil so zámerom vytvorenia tanečnej zložky sú­boru zo študentov gymnázia svoju kolegyňu profe­sorku gymnázia **RNDr. Nadeždu Petrá­šovú**. Od tejto myšlienky sa nakoniec upustilo pre malý záujem študentov, ktorí do školy dochá­dzali z okolitých obcí. RNDr. Nadežda Petrá­šová však oslovila svoju matku, **Otíliu Petrášovú**, rodáčku zo Sklabine bývajúcu vo Vrútkach a dlhoročnú členku sklabinskej folklórnej skupiny. Otec a dcéra Tumovci sústredili pozornosť na bý­valé členky FS Turiec býva­júce vo Vrútkach a v blízkom okolí. 

**Ženskú spevácku zložku** tak pos­tupne vytvorili  ro­dáčky zo Sklabine, s od detstva získanou láskou k tradíciám – matka a dcéra Petrá­šové, niekoľko býva­lých členiek FS Turiec a ďalšie pridávajúce sa speváčky, ktoré prejavili záujem pôsobiť vo vznikajúcom folklórnom zoskupení. Do konca roku 1996 ich bolo už štrnásť. Spevácka zložka folklórneho sú­boru začala svoju cestu pod vede­ním absolventky Katedry hudobnej výchovy Univerzity Mateja Bela v Banskej Bystrici, pedagogičky, muzikantky a hráčky na viacerých hudobných nástrojoch, speváčky a upravovateľky hudobného mate­riálu  **Mgr. Ľubomíry Tumovej**, ktorá bola zároveň autorkou progra­mových, speváckych a zvy­koslovných čísel: Zvykoslovie Veľkej noci: Už tá jar ide (1997), Zvykoslovie Vianoc (1997) a Fa­šiangové pásmo: Fašiangy sa krátia (1999). V rokoch 1997–2000 viedla spevácku prípravu a nácvik Vianočnej omše Eduarda Marhuľu (1997–1998) a Vianočnej om­še Ladislava Strmeňa – Pútnici svetla (1999–2000), ktoré následne dirigovala na vianočných koncer­toch v chrámoch. V Roku úcty k starším (1999) vzniklo hudobno-literárne pásmo Turčianske chotáre spracované podľa rovnomennej knihy Jána Junasa, ktoré zostavila Mgr. Ľubomíra Tumová a hudobnú úpravu piesní pripravila spolu s  Ing. Du­šanom Tumom.

**<u>Hudobný sprievod</u>** pre folklórny súbor vytvárala **Cimbalová ľudová hudba** pod **vedením primáša Ing. Dušana Tumu**, ktorý pre repertoár Hradiska pripravoval originálne hudobné úpravy a notový materiál. V ľudovej hudbe v rokoch 1996–2001 hrali **pedagógovia a žiaci ZUŠ Frica Kafendu Vrútky**. Nemožno nespomenúť riaditeľa školy **Mgr. Vladimíra Krátkeho**, manželov **Petra** a **Vlastu Sarnovských**, ich dcéru **Silviu Sarnovskú Dirovú**, **Mateja Lacka**, ktorí v roku 1996 hrali prvé vystúpenia. Ľudová hudba Hradisko pod vedením Ing. Dušana Tumu bola postupne dopĺňaná novými členmi, muzikantmi **Detskej ľudovej hudby Rozmajrín ZUŠ Vrútky**. Od roku 1998 sa sólistom inštrumentalistom stal **Miroslav Párička**. V rokoch 1997 až 2001 najprv Folklórny súbor Magura Vrútky pri ZUŠ Frica Kafendu, potom FS Hradisko Vrútky spolupracoval a spoločne vystupoval **s Folklórnym súborom Kriváň Turany** pod vedením **Romana Bače**, neskôr **Vladimíra Kišu**. Folklórny súbor Kriváň tvoril svojimi vystúpeniami chýbajúcu **<u>tanečnú zložku</u>** folklórneho súboru z Vrútok. 

Po mesiacoch príprav a nácvikoch sa folklórny súbor **23.6.1996 prvýkrát predstavil** v amfiteátri v Blatnici na **XII. ročníku Turčianskych slávností folklóru v programe ľudových hudieb Potulky po Karpatoch.**

Usmerňovateľka folklórneho hnutia v regióne Turiec **Mgr. Monika Barabášová** v júni 1997 pre XIII. ročník Turčianskych slávností fol­klóru v Martine pripra­vila scenár choreografie **Preváža­nie perín** pre FS Magura Vrútky a FS Kriváň Turany. V septembri 1997 vznikla jej ďalšia choreogra­fia pre tieto súbory pod názvom **Poďa­kovanie za úrodu** – Dožinky a v októbri 1998 choreografia **Na priadkach** ako rozšírená verzia programového čísla FS Kriváň z roku 1991. 

Bude pokračovať.....
----[1]Porov. *Mesto Vrútky. História.* 2007. [online].[citované 2016-09-23]. Dostupné na internete: 

## Programy
* *Štedrá večera starých matiek* (17.12. 1996)
* *Vianočná omša Eduarda Mahulu* (9.12. 1998, spolu s komorným orchestrom ZUŠ)
* *Fašiangy sa krátia, už sa nenavrátia* (16.2. 1999)
 
A mnohé iné.

## Zdroj
* *Metamorfózy hudobnej kultúry vo Vrútkach 1*, Mgr. art. Juraj Ruttkay, Ph.D., vydala Žilinská univerzita v Žiline 2008.
* *20 rokov Folklórneho súboru a Ženskej speváckej skupiny Hradisko Vrútky*, zostavili Mgr. Ľubomíra Tumová, Bc. Richard Mažári, RNDr. Nadežda petrášová a kol., vydal ZTUM Martin 2016, ISBN: 978-80-972472-0-1, tlač REPROXIM Martin

Kategória:Slovenské folklórne súbory
Kategória:Vrútky